《游贡》
宋代·王庭圭

窜身楚西极，幽奇颇穷历。况此古道傍，横天竦苍璧。

何年始开古，工如鬼镵刻。飞空数百丈，突出清鲸额。

那知风雨时，云雷非窟宅。事迹堕渺茫，探讨失图籍。

岂无高世士，于此炼金液。不能久徘徊，上马空叹息。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。